**Ministru kabineta noteikumu projekta “Grozījumi Ministru kabineta 2010.gada 13.jūlija noteikumos Nr.634 “Sabiedriskā transporta pakalpojumu organizēšanas kārtība maršrutu tīklā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Sabiedriskā transporta pakalpojumu likuma 6.panta pirmā un desmitā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekts izstrādāts, lai Latvijas Republikā reģistrētajiem pārvadātājiem, kuriem ir noslēgti sabiedriskā transporta pakalpojumu pasūtījumu līgumi, būtu iespēja izmantot e-pakalpojumu, ierosinot valsts SIA „Autotransporta direkcija” kā pie pasūtītāja (turpmāk – Autotransporta direkcija) īslaicīgas izmaiņas sabiedriskā transporta pakalpojumu sniegšanas nosacījumos.Saskaņā ar Ministru kabineta 2010.gada 13.jūlija noteikumu Nr.634 “Sabiedriskā transporta pakalpojumu organizēšanas kārtība maršrutu tīklā” (turpmāk – noteikumi Nr.634) 52.punktu, ņemot vērā īpašus apstākļus (piemēram, svētku dienas, pasažieru plūsma, laikapstākļi, autoceļa, ielas vai sliežu ceļa remonts), var paredzēt īslaicīgas izmaiņas sabiedriskā transporta pakalpojumu sniegšanas nosacījumos, neveicot izmaiņas maršrutu tīklā. Šādas izmaiņas var ierosināt gan pasūtītājs, gan arī pārvadātājs. Noteikumu projekts nosaka kārtību, kādā pārvadātāji var elektroniski iesniegt Autotransporta direkcijai ierosinājumu noteikumu Nr.634 52.punktā minēto izmaiņu veikšanai. Elektroniski ierosinājumu var iesniegt, aizpildot speciālu tiešsaistes formu Autotransporta direkcijas tīmekļa vietnē www.atd.lv (e-pakalpojums). Personas identitātes pārbaudei paredzēts izmantot Valsts reģionālās attīstības aģentūras pārziņā esošo personas identifikācijas koplietošanas moduli.Saskaņā ar Fizisko personu elektroniskās identifikācijas likuma 3.panta trešās daļas 2.punktu elektroniskā identifikācija uzskatāma par notikušu un ir pielīdzināma fiziskās personas identitātes pārbaudei klātienē, uzrādot personu apliecinošu dokumentu, ja tā veikta gadījumā, kad elektroniskās identifikācijas pakalpojuma sniedzējs un elektroniskā pakalpojuma sniedzējs rakstveidā vienojušies par elektronisko identifikāciju un elektroniskās identifikācijas veidu, neizmantojot kvalificētu vai kvalificētu paaugstinātas drošības elektronisko identifikāciju. Lai nodrošinātu noteikumu projektā paredzēto personas identifikācijas procesu, tiks izmantota personas elektroniskā identifikācija, kas būs pielīdzināma personas identitātes pārbaudei klātienē. Attiecīgā procesa īstenošana tiks veikta, pamatojoties uz sadarbības līgumu “Par autentifikācijas moduļa „Vienotā pieteikšanās” ieviešanu un darbināšanu”, kas noslēgts starp Autotransporta direkciju un Valsts reģionālās attīstības aģentūru. |
| 3. | Projekta izstrādē iesaistītās institūcijas | Satiksmes ministrija un Autotransporta direkcija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikā reģistrēti pārvadātāji, kuriem ir noslēgti sabiedriskā transporta pakalpojumu pasūtījuma līgumi un kuri sniedz sabiedriskā transporta pakalpojumus. 2016.gada 1.janvārī kopā bija 45 pārvadātāji.Autotransporta direkcijas darbinieki, kuri nodarbojas ar sabiedriskā transporta plānošanu, finanšu analīzi un auditu – 25 darbinieki. Pēc līdzšinējās prakses Autotransporta direkcijā tiek iesniegti aptuveni 120 iesniegumi gadā par īslaicīgām izmaiņām sabiedriskā transporta pakalpojumu sniegšanas nosacījumos. Iesniegumi galvenokārt saistīti ar pasažieru plūsmu izmaiņām svētku dienās. |
| 2. | Tiesiskā regulējuma ietekme uz tautsaimniecību un administratīvo slogu | Personām, kuras iesniedz ierosinājumu par noteikumu Nr.634 52.punktā minētajām izmaiņām, tiks nodrošināta iespēja iesniegt to elektroniski, izmantojot e-pakalpojumu Autotransporta direkcijas tīmekļa vietnē, tādējādi samazinot administratīvo slogu pārvadātājiem un uzlabojot Autotransporta direkcijas darba efektivitāti. |
| 3. | Administratīvo izmaksu monetārs novērtējums | Administratīvo izmaksu samazinājums gada laikā pārvadātājiem, kuriem ir noslēgti sabiedriskā transporta pakalpojumu pasūtījumu līgumi un kuri sniedz sabiedriskā transporta pakalpojumus, nepārsniedz 2000 *euro*. Tiesiskais regulējums Autotransporta direkcijai nerada papildus izmaksas saistībā ar informācijas pieņemšanas, apstrādes vai uzglabāšanas pienākumiem. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 2016.gada 8.martā ievietots Satiksmes ministrijas tīmekļa vietnē.  |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai ir dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija un Autotransporta direkcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta Autotransporta direkcijas līdzšinējo funkciju ietvaros. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Satiksmes ministrs U.Augulis

### Vīza: Valsts sekretārs K.Ozoliņš

26.05.2016 15:00

652

S.Tanne, 67686480,

sandra.tanne@atd.lv